**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL Ž. KIŠKIONYTĖS SKYRIMO Į KlAIPĖDOS lopšelio-darželio „NYKŠTUKAS“ DIREKTORIAUS PAREIGAS“ PROJEKTO**

**1. Sprendimo projekto esmė, tikslai ir uždaviniai.**

2016 m. birželio 30 d., atsilaisvinus Klaipėdos „Nykštuko“ mokyklos-darželio direktoriaus vietai, buvo skelbiamas konkursas šioms pareigoms užimti.

Šiuo sprendimo projektu prašome skirti konkurso nugalėtoją Živilę Kiškionytę į Klaipėdos „Nykštuko“ mokyklos-darželio direktoriaus pareigas.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas gavus konkurso nugalėtojos Živilės Kiškionytės prašymą paskirti nuo 2016 m. rugsėjo 1 d. į Klaipėdos „Nykštuko“ mokyklos-darželio direktoriaus pareigas, laimėjus konkursą.

LR Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.*

Švietimo įstaigų vadovai skiriami į pareigas atviro konkurso būdu, savivaldybės tarybos sprendimu. Konkursas organizuojamas vadovaujantis Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašu, patvirtintu Lietuvos Respublikos Švietimo ir mokslo ministro 2011 m. liepos 1 d. įsakymu Nr. V-1193 (toliau – Tvarkos aprašas).

Konkurso metu komisija atrenka pretendentą, geriausiai pasirengusį eiti konkrečios švietimo įstaigos vadovo pareigas, pagal Tvarkos apraše pateiktas Vertinimo pastabų lenteles įvertina pretendentus. Pretendentų konkursinį balą sudaro pretendento kompetencijų vertinimo ataskaitos ir konkurso metu surinktų balų suma.

Konkursas į Klaipėdos „Nykštuko“ mokyklos-darželio direktoriaus pareigas įvyko 2016 m. liepos 4 d. Konkurse dalyvavo viena pretendentė Živilė Kiškionytė, kuri iš galimos maksimalios (5 balų) komisijos narių skiriamos konkursinio balo dalies surinko 4,3 balo, pretendento kompetencijų vertinimo ataskaitos balas – 4,1. Iš viso Ž. Kiškionytė surinko 8,4 balo.

Informuotina, kad vadovaujantis Klaipėdos miesto savivaldybės tarybos 2016 m. balandžio 28 d. sprendimu Nr. T2-119 nuo 2016 m. rugsėjo 1 d. dėl struktūrinio pertvarkymo įstaiga taps ikimokykline įstaiga (lopšeliu-darželiu), bus pakeistas ir įstaigos pavadinimas, todėl Ž. Kiškionytė yra priimama į Klaipėdos lopšelio-darželio „Nykštukas“ pareigas.

**3. Kokių rezultatų laukiama.**

Bus paskirtas Klaipėdos lopšelio-darželio „Nykštukas“vadovas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis Klaipėdos miesto savivaldybės tarybos 2016 m. vasario 25 d. sprendimu Nr. T2‑55 „Dėl tarnybinio atlyginimo koeficiento nustatymo švietimo įstaigos vadovams“ Klaipėdos lopšelio-darželio „Nykštukas“ vadovei bus nustatytas vidutinis tarnybinio atlyginimo koeficientas.

Švietimo įstaigos vadovo darbo užmokesčio nustatymas yra reglamentuojamas Lietuvos Respublikos švietimo ir mokslo ministro 2013 m. gruodžio 19 d. įsakymu Nr. V-1254 „Dėl švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“ patvirtintu švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašu (toliau – Aprašas).

Ikimokyklinio ugdymo įstaigos vadovo tarnybinio atlyginimo koeficiento dydis priklauso nuo ikimokyklinių ir priešmokyklinių grupių skaičiaus, pedagoginio darbo stažo ir vadybinės kvalifikacinės kategorijos. Tarnybinio atlyginimo koeficiento ribos vadovaujantis Aprašu yra nuo 28,9–35,85 bazinės mėnesinės algos dydžiais. Klaipėdos „Nykštuko“ mokykloje-darželyje iš viso yra 11 grupių. Ž. Kiškionytė turi daugiau kaip 15 metų pedagoginio darbo stažą, I-ąją vadybinę kvalifikacinę kategoriją.

**6. Lėšų poreikis sprendimo įgyvendinimui.**

Nustačius Ž. Kiškionytei vidutinį tarnybinio atlyginimo koeficientą tarnybinio atlyginimo koeficientas būtų 32,36 BMA dydžiais, metinis įstaigos vadovo darbo užmokesčio fondas sudarytų 13785,36 Eur (su socialinio draudimo įmokomis – 18056 Eur).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įstaiga turės vadovą.

PRIDEDAMA:

1. Ž. Kiškionytės prašymo priimti į darbą kopija (1 lapas).
2. Klaipėdos miesto savivaldybės mero 2016 m. birželio 6 d. potvarkio Nr. M-32 „Dėl Klaipėdos „Nykštuko“ direktoriaus pareigoms eiti atrankos komisijos sudarymo“ kopija (1 lapas).
3. Pretendentų į Klaipėdos „Nykštuko“ mokyklos-darželio direktoriaus pareigas konkurso 2016 m. liepos 4 d. protokolo Nr. ADM-446 kopija (2 lapai).
4. Lietuvos Respublikos specialiųjų tyrimų tarnybos 2016 m. liepos 5 d. rašto Nr. 4-01-5323 kopija (1 lapas).
5. Teisės aktų išrašas, 1 lapas.

Teisės skyriaus vyresnioji patarėja,

atliekanti Personalo skyriaus vedėjo funkcijas Jolita Grigaitienė